Diari Oficial de la Generalitat Valenciana


Sumari del DOGV 7928, del 30-11-2016 (2016/9456)

RESOLUCIÓ de 28 de novembre de 2016, del director general de Relacions amb les Corts, per la qual es disposa la publicació del Conveni marc entre l'Institut Valencià d'Acció Social i la Universitat Politècnica de València per a col·laborar en l'àmbit de la formació i en la inserció en el mercat laboral de persones amb diversitat funcional.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7928

Data del DOGV
:   30-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9456


Data del document
:   28-11-2016

Organisme emissor
:   Presidència de la Generalitat

Tipus de document
:   Resolució

Correcció d'errades

RESOLUCIÓ de 28 de novembre de 2016, del director general de Relacions amb les Corts, per la qual es disposa la publicació del Conveni marc entre l'Institut Valencià d'Acció Social i la Universitat Politècnica de València per a col·laborar en l'àmbit de la formació i en la inserció en el mercat laboral de persones amb diversitat funcional. [2016/9456]  
L'Institut Valencià d'Acció Social i la Universitat Politècnica de València han subscrit, prèvia tramitació reglamentària, el dia 4 de novembre de 2016, el conveni marc per a col·laborar en l'àmbit de la formació i en la inserció en el mercat laboral de persones amb diversitat funcional.  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Generalitat Valenciana d'aquest conveni, que ha quedat inscrit en el Registre de Convenis de la Generalitat amb el número 836/2016 i que figura com a annex d'aquesta resolució.  
  
València, 25 de novembre de 2016.- El director general de Relacions amb les Corts: Antonio Torres Salvador.  
  
  
Conveni marc entre l'Institut Valencià d'Acció Social i la Universitat Politècnica de València per a col·laborar en l'àmbit de la formació i en la inserció en el mercat laboral de persones amb diversitat funcional  
  
  
València, 4 de novembre de 2016  
  
Reunits  
D'una banda, Mónica Oltra Jarque, vicepresidenta del Consell i consellera d'Igualtat i Polítiques Inclusives, en qualitat de presidenta de l'Institut Valencià d'Acció Social (d'ara en avant IVAS), amb seu a València, avinguda del Port, 108, que actua en el seu nom i representació, d'acord amb el que disposa l'article 7 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i el Decret 7/2013, de 4 de gener, del Consell, pel qual s'aprova el Reglament d'organització i funcionament de l'Institut Valencià d'Acció Social (IVAS), i autoritzada per a la subscripció d'aquest conveni marc per l'Acord del Consell de 28 d'octubre de 2016.  
  
I de l'altra, Francisco José Mora Mas, rector de la Universitat Politècnica de València (d'ara en avant, UPV), amb seu a València, camí de Vera, s/n, que actua en el seu nom i representació d'acord amb les atribucions que té conferides per l'article 53.d dels Estatuts de la UPV aprovats pel Decret 182/2011, de 25 de novembre, del Consell, pel qual s'aproven els Estatuts de la Universitat Politècnica de València.  
  
Ambdues parts es reconeixen capacitat suficient per a la firma d'aquest conveni marc i, a aquest efecte,  
  
Exposen  
1. Que ambdues entitats tenen objectius i interessos comuns en els camps de l'educació i la cultura, i en l'impacte d'ambdós àmbits en la formació i el desenvolupament de les persones, acadèmic, cultural i social.  
2. Que l'Institut Valencià d'Acció Social és una entitat de dret públic, adscrita a la Vicepresidència del Consell i Conselleria d'Igualtat i Polítiques Inclusives, que té per objecte el desenvolupament de la política de la Generalitat en els àmbits de la inclusió, la dependència, la protecció i tutela de les persones amb diversitat funcional, així com de la prestació, assistència i execució d'actuacions en matèria de serveis socials i acció social.  
3. Que la Universitat Politècnica de València està compromesa en l'assistència i promoció de les persones amb diversitat funcional, singularment en el camp de la formació i l'ocupabilitat en relació amb la indústria.  
4. Que, atés que les dues entitats es troben en un mateix àmbit social, cultural i econòmic, l'establiment de programes de col·laboració permet obtindre millores en els serveis que presten a la societat.  
  
5. Que, per tot el que s'ha dit més amunt, ambdues entitats consideren convenient regular en un conveni marc els aspectes relacionats amb la formació professional de persones amb diversitat funcional i la seua posterior inserció en el mercat laboral, així com tots els que tinguen relació amb la prestació de suports a persones amb diversitat funcional que entren en l'àmbit propi de les finalitats de la UPV, i establir per a això els instruments adequats.  
I, amb aquest fi, decideixen subscriure un conveni de cooperació acadèmica, social i cultural, d'acord amb les següents  
  
Clàusules  
  
Primera. Objecte del conveni  
L'objecte d'aquest conveni és el d'establir el marc general d'una col·laboració institucional permanent, flexible i oberta per a la realització d'accions de formació i inserció laboral de persones amb diversitat funcional.  
  
Segona. Modalitats de col·laboració  
A fi de concretar i portar a terme l'objecte del conveni marc, ambdues parts es comprometen, segons la disponibilitat de mitjans i recursos, a:  
a) Prestar-se assessorament mutu i desenvolupar conjuntament projectes i programes de col·laboració en qüestions relacionades amb l'activitat de les dues entitats.  
b) Dur a terme les accions que siguen considerades d'interés mutu, considerant les disponibilitats de les parts i de les matèries que constitueixen l'objecte d'aquest acord  
Amb caràcter merament enunciatiu i no limitador s'impulsaran les accions següents:  
- Activitats formatives per a persones amb diversitat funcional.  
- Suport a la inclusió laboral de persones amb diversitat funcional, facilitant l'accés a les empreses interessades.  
- Intercanvi d'informació, experiència i bones pràctiques professionals.  
- Suport o participació en campanyes divulgatives de sensibilització.  
- Gestió compartida del coneixement adquirit en el desenvolupament d'intervencions.  
- Realització de pràctiques professionals de persones amb diversitat funcional.  
- Col·laboració d'estudiants de la UPV en centres i unitats de l'IVAS per al foment d'accions i programes inclosos en l'objecte d'aquest conveni marc  
- Realització de pràctiques formatives pels estudiants universitaris de la UPV en centres i unitats de l'IVAS.  
  
Tercera. Concreció de les accions de cooperació  
Les accions previstes en aquest conveni marc es formalitzaran mitjançant la subscripció de convenis específics de col·laboració entre ambdues entitats, en els termes que preveu la normativa de cada entitat, i concretaran almenys l'objecte específic que s'ha de desenvolupar, els mitjans assignats, les obligacions de les parts, així com la seua duració i finançament, si és el cas.  
Respecte del conveni singular que regule la realització de pràctiques formatives dels estudiants de la UPV en centres i unitats de l'IVAS, s'hauran de tindre en compte les previsions del Reial Decret 592/2014, d'11 de juliol, pel qual es regulen les pràctiques acadèmiques externes dels estudiants universitaris.  
Les propostes seran objecte d'un informe previ per part de la Comissió de Seguiment prevista en aquest conveni marc.  
  
Quarta. Finançament i obligacions econòmiques  
Aquest conveni marc no comporta obligacions econòmiques o financeres per a les parts.  
En concret per a IVAS i de conformitat amb el que preveu l'apartat 2 de l'article 11 del Decret 176/2014, l'aplicació i execució d'aquest conveni, incloent-hi a aquest efecte tots els actes jurídics que puguen dictar-se en l'execució i desenvolupament d'aquest, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
Tot això, sense perjudici que per a la posada en marxa de les accions de desenvolupament previstes, puguen promoure's actuacions destinades a obtindre finançament mitjançant fórmules de patrocini o mecenatge, sol·licituds de subvencions o ajudes, o col·laboració amb unes altres institucions o entitats.  
  
Cinquena. Duració, pròrroga i resolució del conveni  
Aquest conveni marc tindrà efectes des del dia que es firme, i tindrà una duració de quatre anys.  
El conveni marc podrà prorrogar-se mitjançant un acord exprés de les parts, adoptat abans que acabe la seua vigència.  
Aquest conveni marc també podrà ser denunciat o resolt anticipadament, per mutu acord o bé a instància d'una de les parts firmants si es produeixen reiterats incompliments dels compromisos adoptats per l'altra part.  
En aquests casos, la Comissió de Seguiment queda facultada per a adoptar els acords necessaris per a l'extinció i liquidació del conveni marc i per a portar a bon terme les actuacions en curs.  
En tot cas, la denúncia o resolució del conveni no implicarà la resolució automàtica dels convenis singulars vigents, sinó que haurà de garantir-se la finalització de les activitats o programes convinguts.  
  
  
Sisena. Comissió de seguiment i control del conveni  
A fi de vetlar pel seguiment i la bona marxa del conveni marc, es constitueix una comissió mixta de seguiment i control paritària del conveni marc i els convenis singulars que se'n deriven, integrada per:  
  
  
Per la UPV:  
- La vicerectora de Responsabilitat Social, Cooperació i Esport, o persona en qui delegue  
- Coordinadora del Servei d'Atenció a l'Estudiant amb Discapacitat, o persona en qui delegue.  
  
Per l'IVAS:  
- El subdirector general de l'IVAS, o persona en qui delegue.  
  
- Cap de l'Àrea de Prestació del Servei, o persona en qui delegue.  
  
La presidència de la Comissió serà rotatòria, i la seua secretaria serà exercida per la institució que no ocupe aquella.  
Aquesta comissió es reunirà anualment, almenys, i sempre que ho sol·licite una de les parts firmants.  
Les funcions que ha de realitzar aquesta comissió seran les següents:  
- Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
  
- Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
A més de les funcions recollides en altres clàusules del conveni marc o aquelles que li atribuïsquen els convenis singulars, la Comissió elaborarà una memòria anual d'actuacions, i proposarà les actuacions que considere oportunes per al millor fi de l'objecte del conveni; així com fomentarà l'avaluació de resultats dels convenis singulars que se subscriguen.  
Les còpies de les actes, acords o informes que, si és el cas, emeten en el desenvolupament del present conveni hauran de remetre's a la secretaria autonòmica competent en serveis socials.  
  
Setena. Protecció de dades de caràcter personal, i d'informació sensible  
Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013 i Llei de la Comunitat Valenciana 2/2015, ambdues parts es comprometen a respectar la confidencialitat de la informació que se subministren en l'execució del conveni marc o dels convenis específics.  
Així mateix, s'obliguen expressament en l'accés, cessió o tractament de dades de caràcter personal a respectar els principis, disposicions i mesures de seguretat previstos en la Llei 15/1999, de protecció de dades de caràcter personal, en el seu reglament aprovat pel Reial Decret 1720/2007 i la normativa de desplegament.  
  
Huitena. Naturalesa del conveni marc i règim jurídic  
Aquest conveni marc no ha d'interpretar-se en el sentit d'haver creat una relació legal o financera entre les parts. Aquest constitueix una declaració d'intencions que té com a fi promoure autèntiques relacions de benefici mutu.  
Aquest conveni marc té naturalesa administrativa i està exclòs de l'àmbit d'aplicació del text refós de la Llei de contractes del sector públic (aprovat pel Reial Decret Legislatiu 3/2011, de 14 de novembre), d'acord amb el que preveu l'article 4.1.c.  
Es regeix per les seues pròpies clàusules i, en allò que no s'ha previst, supletòriament pels principis de la legislació en matèria de contractació del sector públic i per l'ordenament juridicoadministratiu.  
La UPV i l'IVAS es comprometen a resoldre, en el si de la Comissió de Seguiment, amistosament els conflictes o disfuncions que pogueren sorgir al llarg de la vigència d'aquest conveni marc, aplicant-hi els principis de bona fe i voluntat d'arribar a acords.  
En cas de persistir el conflicte serà competent la jurisdicció contenciosa administrativa.  
  
Novena. Publicitat  
Es farà públic aquest conveni en la pàgina web de l'IVAS segons es disposa en l'article 9.1.c De la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
I perquè així conste, i en prova de conformitat, firmen aquest document per duplicat i en tots els fulls, i a un sol efecte, al lloc i la data assenyalats a l'inici.  
  
La presidenta de l'Institut Valencià d'Acció Social: Mónica Oltra Jarque.  
El rector de la Universitat Politècnica de València: Francisco José Mora Mas.